[pic] | COMISIA COMUNITĂŢILOR EUROPENE |

Bruxelles, 3.10.2007

SEC(2007) 1245

DOCUMENT DE LUCRU AL SERVICIILOR COMISIEI document de însoţire pentru

Propunerea de REGULAMENT AL PARLAMENTULUI EUROPEAN ŞI AL CONSILIULUI privind protecţia pietonilor şi a altor utilizatori vulnerabili ai drumurilor Sinteza evaluării impactului {COM(2007)560 finalSEC(2007)1244}

Directiva 2003/102/CE[1] a Parlamentului European şi a Consiliului din 17 noiembrie 2003 privind protecţia pietonilor şi a altor utilizatori vulnerabili ai drumurilor anterior şi în cazul coliziunii cu un autovehicul. Prin adoptarea prezentei directive, Parlamentul şi Consiliul recunosc necesitatea examinării cu atenţie a cerinţelor impuse în cadrul celei de-a doua faze în ceea ce priveşte fezabilitatea punerii în aplicare.

Studiul de fezabilitate efectuat în conformitate cu articolul 5 din directiva existentă a arătat că cerinţele actuale prevăzute pentru faza II, având termenul în 2010, nu sunt fezabile din punct de vedere tehnic. Studiul a examinat, de asemenea, posibilitatea de a utiliza sisteme de siguranţă activă, care ar putea fi disponibile în termenul impus. În acest sens, sistemele de asistenţă la frânare au fost identificate ca tehnologie adecvată care poate fi utilizată imediat.

S-au reţinut cinci opţiuni pentru o examinare mai detaliată, în vederea găsirii unei soluţii la problemele de fezabilitate tehnică ridicate de cerinţele pentru faza II. Cu toate acestea, nu toate aceste opţiuni sunt conforme cerinţelor articolului 5 alineatul (1), care prevede că cerinţele modificate trebuie să fie „cel puţin echivalente în termeni de eficacitate reală”. Aceste opţiuni sunt:

- nicio acţiune privind cerinţele pentru moment, o posibilă amânare a termenelor de aplicare pentru a permite realizarea de noi progrese şi a monitoriza în continuare progresele tehnice şi posibilitatea de a modifica directiva existentă într-o etapă ulterioară,

- modificarea cerinţelor de siguranţă pasivă prevăzute pentru faza II, în conformitate cu o propunere din partea industriei pentru a asigura fezabilitatea acestora,

- efectuarea unor modificări minore ale cerinţelor de siguranţă pasivă prevăzute pentru faza II, în conformitate cu sugestiile făcute iniţial de consultantul extern cu ocazia întocmirii studiului de fezabilitate,

- efectuarea unor modificări mai semnificative ale cerinţelor de siguranţă pasivă prevăzute pentru faza II, în conformitate cu rezultatele studiului realizat privind fezabilitatea fazei II,

- efectuarea unor modificări ale cerinţelor de siguranţă pasivă prevăzute pentru faza II, în conformitate cu rezultatele studiului realizat privind fezabilitatea fazei II şi impunerea obligaţiei de a utiliza sisteme suplimentare de siguranţă activă pentru a garanta că nivelurile de siguranţă oferite nu se reduc.

Comisia consideră că cea de-a cincea opţiune este cea mai viabilă, întrucât aceasta este fezabilă şi oferă niveluri de siguranţă echivalente sau chiar îmbunătăţite în raport cu propunerea actuală.

În consecinţă, şi conform celor prezentate în comunicarea Comisiei privind CARS 21[2], noua propunere prevede o combinaţie de siguranţă activă şi pasivă şi, în special, obligaţia ca toate vehiculele vizate să fie echipate cu un sistem de asistenţă la frânare (BAS). Un astfel de sistem, montat pe un vehicul, poate reduce considerabil distanţa de frânare a acestuia într-o situaţie de urgenţă, ceea ce are ca efect reducerea semnificativă a vitezei în caz de coliziune cu un pieton, sau chiar evitarea unei astfel de coliziuni.

Studiul de impact privind regulamentul propus arată că nivelul de siguranţă oferit utilizatorilor vulnerabili ai drumurilor ar putea fi menţinut sau chiar îmbunătăţit faţă de nivelurile prevăzute de cerinţele celei de-a doua faze a directivei existente.

[1] JO L 321, 6.12.2003, p 15.

[2] Comunicarea Comisiei către Parlamentul European şi Consiliu - Un cadru competitiv de reglementare privind autovehiculele pentru secolul XXI - Răspunsul Comisiei la raportul final al grupului la nivel înalt CARS 21 {SEC(2007)77} {SEC(2007)78}.